Oikeusministeriö	Asia 991/72/2009	
Lainvalmisteluosasto	14.4.2009	
oikeusministerio@om.fi		

Lausuntopyyntönne OM009:00/2009/13.3.2009 

EU:N RAUTATIEVASTUUASETUKSEN TÄYTÄNTÖÖNPANO SUOMESSA

Olette pyytäneet lausuntoa EU:n rautatievastuuasetuksen täytäntöönpanosta Suomessa. Kuluttajariitalautakunta esittää kunnioittavasti lausuntonaan seuraavan.

Asetuksen 18 artiklan 2 a kohdan mukaisen velvoitteen osalta lautakunta toteaa samoin kuin liikenne- ja viestintäministeriö, että säännös on joustava. Joustavuus mahdollistaa velvoitteen asettamisen tapauskohtaisesti. Lautakunta kuitenkin katsoo, että kohtuullisuusarvioinnin suorittamista varten lainkäyttäjän tulisi saada ohjaus, millä pääasiallisilla kriteereillä arviointi suoritetaan.

Asetuksen 17 artiklan soveltuvuudesta taajamaliikenteeseen lautakunta katsoo, että pelkästään korvaushakemusten laajamittaisuuden perusteella vakiokorvausjärjestelmästä ei ole syytä poiketa. Jos poikkeusta perustellaan korvausten suorittamisesta aihetuvan työmäärän ja saatavan hyödyn epätasapainolla, tulisi nämä seikat selvittää. Lautakunta ei pidä ylivoimaisena luoda esim. sellaista järjestelmää, missä myöhästyneellä junalla matkustanut voisi saada vakiokorvausta vastaavan alennuksen ostaessaan seuraavan kerran junalipun asemalta. Tällöin ainakin osa matkustajista saisi korvauksen ja korvaaminen kohdistuisi niihin matkustajiin, jotka käyttävät junapalveluja eniten.

Pauli Ståhlberg
Puheenjohtaja

Päivi Korpiola
Pääsihteeri